Likumprojekts

**Grozījumi Sugu un biotopu aizsardzības likumā**

Izdarīt Sugu un biotopu aizsardzības likumā (Latvijas Republikas Saeimas un Ministru kabineta ziņotājs, 2000, 9. nr., Latvijas Vēstnesis, 2000, 121/122. nr.; 2005, 153. nr.; 2006, 180. nr.; 2009, 82. nr.; 2009, 96. nr.; 2009, 194. nr.; 2010, 102. nr.; 2010, 205. nr.; 2011, 169. nr.; 2011, 201. nr.; 2012, 200. nr.; 2013, 232. nr.; 2015, 201. nr.; 2017, 194. nr.) šādus grozījumus:

1.  Papildināt 4. pantu ar 21., 22., 23., 24. un 25. punktu šādā redakcijā:

“21) nacionālo invazīvo augu un dzīvnieku sugu sarakstu un sugu prioritātes kategorijas;

22) kārtību, kādā tiek izstrādāti invazīvo sugu izplatības ierobežošanas un iznīcināšanas plāni;

23) invazīvo svešzemju sugu izplatības ierobežošanas kārtību;

24) kārtību, kādā tiek izdotas atļaujas darbībām ar invazīvām sugām;

25) invazīvo svešzemju dzīvnieku sugu turēšanas vietu reģistrācijas kārtību.”

2. Papildināt 5. pantu ar 19. un 20. punktu šādā redakcijā:

“19) koordinē Eiropas Parlamenta un Padomes (ES) 2014. gada 22. oktobra regulas Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību ieviešanu, kā arī veic noteiktos kompetentās institūcijas pienākumus attiecībā uz invazīvām svešzemju dzīvnieku sugām;

20) nodrošina ziņojumu gatavošanu atbilstoši Eiropas Parlamenta un Padomes (ES) 2014. gada 22. oktobra regulai Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību.”

3. Papildināt 6. pantu ar ceturto daļu šādā redakcijā:

“(4) Valsts augu aizsardzības dienests veic Eiropas Parlamenta un Padomes (ES) 2014. gada 22. oktobra regulā Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību noteiktos kompetentās institūcijas pienākumus attiecībā uz invazīvām svešzemju augu sugām.”

4. Papildināt likumu ar VI un šādā redakcijā:

**VI nodaļa**

**Invazīvo sugu saraksts, izplatības ierobežošana un iznīcināšana**

**24. pants. Nacionālais invazīvo sugu saraksts un prioritāšu kategorijas**

(1) Nacionālajā invazīvo sugu sarakstā var iekļaut tādu sugu, kas atbilst kādam no turpmāk minētajiem nosacījumiem:

1) suga saskaņā ar Eiropas Parlamenta un Padomes (ES) 2014. gada 22. oktobra regulu Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību ir iekļauta invazīvo svešzemju sugu, kas rada bažas Eiropas Savienībai, sarakstā (turpmāk – ES invazīvo sugu saraksts) un ir sastopama Latvijā;

2) suga ir iekļauta ES invazīvo sugu sarakstā, šobrīd Latvijā sastopama nav, taču saskaņā ar Dabas aizsardzības pārvaldes vai Valsts augu aizsardzības dienesta veikto sākotnējo izvērtējumu Latvijas teritorijā var izplatīties nākotnē;

3) suga saskaņā ar zinātniskiem pierādījumiem Latvijā ir uzskatāma par invazīvu un rada ekonomiskos zaudējumus, apdraudējumu bioloģiskajai daudzveidībai un cilvēku veselībai.

(2) Ņemot vērā invazīvās svešzemju sugas izplatību un potenciālos draudus, kādus tā var radīt bioloģiskajai daudzveidībai, cilvēku veselībai un tautsaimniecībai, invazīvajai svešzemju sugai nosaka prioritātes kategoriju:

1) augstas prioritātes invazīvā svešzemju suga – suga, kura neatkarīgi no izplatības Latvijā rada nopietnus draudus ne tikai bioloģiskajai daudzveidībai, bet arī cilvēku veselībai un ekonomikai;

2) vidējas prioritātes invazīvā svešzemju suga – suga, kura Latvijā ir sastopama nelielā teritorijā, atsevišķā reģionā, vai suga, kas Latvijā nav sastopama, taču pastāv liela varbūtība, ka tā nākotnē varētu ieviesties;

3) zemas prioritātes invazīvā svešzemju suga – suga, kas Latvijā sastopama ļoti plaši, kuras ietekme uz bioloģisko daudzveidību, cilvēku veselību un ekonomiku nav būtiska un kuras izskaušana nav ekonomiski pamatota.

**25.pants. Invazīvo sugu izplatības ierobežošana un iznīcināšana**

(1) Invazīvās svešzemju sugas aizliegts:

1) ievest Latvijas teritorijā, tostarp tranzītā muitas uzraudzībā;

2) turēt, audzēt un pavairot, arī ierobežotos apstākļos, izņemot gadījumos, kad Ministru kabineta noteiktajā kārtībā ir saņemta atļauja darbībām ar invazīvo sugu izmantošanu;

3) transportēt uz citām valstīm, izņemot sugas transportēšanu uz objektu saistībā ar izskaušanu;

4) pārdot un apmainīt;

5) atlaist savvaļā.

(2) Nacionālajā invazīvo sugu sarakstā iekļautās dzīvnieku sugas, kas sastopamas savvaļā, ir atļauts medīt, zvejot vai citādi iegūt saskaņā ar atbilstošajiem normatīvajiem aktiem, patērēt pārtikā, kā arī šo dzīvnieku pārstrādes produktus izmantot komerciālos nolūkos.

(3) Jebkura persona var informēt kompetento iestādi par invazīvo sugu izplatību.

(4) Invazīvo sugu izplatības ierobežošanu un iznīcināšanu īsteno atbilstoši invazīvās sugas izplatības ierobežošanas un iznīcināšanas plānam. Ministru kabinets nosaka kārtību, kādā izstrādā invazīvās sugas izplatības ierobežošanas un iznīcināšanas plānu. Invazīvās sugas izplatīšanās ierobežošanas un iznīcināšanas plānu apstiprina Ministru kabinets, un tā ieviešana ir obligāta.

5. Papildināt pārejas noteikumus ar 18. punktu šādā redakcijā:

“18. Šā likuma 4. panta 21., 22., 23., 24., 25.  punktā minētos noteikumus Ministru kabinets izdod līdz 2020. gada 1. janvārim. ”

Vides aizsardzības un

reģionālās attīstības ministrs Kaspars Gerhards

Bernards 67026524

[vilnis.bernards@varam.gov.lv](mailto:vilnis.bernards@varam.gov.lv)